മർജോറി ഡേവിസ്

മർജോറി ഇലീൻ ഡേവിസ് (ജീവിതകാലം: ഫെബ്രുവരി 13, 1912 - മെയ് 18, 2002) ഒരു കനേഡിയൻ ഭിഷഗ്വരയും ശസ്ത്രക്രിയാ വിദഗ്ധയുമായിരുന്നു. ഡേവിസ് 1947-ൽ കാനഡയിലെ റോയൽ കോളേജ് ഓഫ് സർജൻസിന്റെ ഫെല്ലോ ആയിത്തീർന്നു, കൂടാതെ 1965 മുതൽ 1976 വരെ ടോറോണ്ടോയിലെ വിമൻസ് കോളേജ് ഹോസ്പിറ്റലിലെ വൈദ്യശാസ്ത്ര വിഭാഗത്തിൻറെ മേധാവിയും ആയിരുന്നു.

 ആദ്യകാല ജീവിതം 
1912 ഫെബ്രുവരി 13-ന് ഒണ്ടാറിയോയിലെ ഫ്രാങ്ക്ടൗണിലാണ് മർജോറി ഡേവിസ് ജനിച്ചത്. 1935-ൽ ടൊറന്റോ യൂണിവേഴ്സിറ്റിയിലെ മെഡിസിൻ ഫാക്കൽറ്റിയിൽ നിന്ന് ബിരുദം നേടി. തുടർന്ന് സെന്റ് മൈക്കിൾസ് ഹോസ്പിറ്റലിൽ ഇന്റേൺഷിപ്പ് തുടങ്ങിയ അവർ, അടുത്ത വർഷം വിമൻസ് കോളേജ് ഹോസ്പിറ്റലിൽ (WCH) ജൂനിയർ ഇന്റേണായി ചേർന്നു. 1937 മുതൽ 1939 വരെയുള്ള കാലത്ത്, മർജോറി ഡേവിസ് ന്യൂയോർക്ക് നഗരത്തിലെ ബെല്ലെവ്യൂ ഹോസ്പിറ്റലിൽ സർജറിയിൽ അസിസ്റ്റന്റ് റെസിഡൻസി പൂർത്തിയാക്കി. ടൊറന്റോയിൽ തിരിച്ചെത്തിയ അവർ 1940 വരെ വിമൻസ് കോളേജ് ഹോസ്പിറ്റലിൽ സർജറി റസിഡന്റ് ആയി. 1942-ൽ, ടൊറോണ്ടോ യൂണിവേഴ്‌സിറ്റിയിലെ അത്ര പ്രചാരമില്ലാത്ത ഗാലി പ്രോഗ്രാമിൽ പഠിപ്പിക്കുന്ന ആദ്യത്തെ വനിതയായി അവർ മാറി. വില്യം എഡ്വേർഡ് ഗാലിയിൽ നിന്ന് പ്രചോദനം ഉൾക്കൊണ്ട് ശസ്ത്രക്രിയയിൽ ബിരുദാനന്തര പരിശീലന കോഴ്‌സായിരുന്ന ഇത്, ജനറൽ സർജറിയിലെ ഗാലി കോഴ്‌സായി ഇന്നും സജീവമാണ്. 1943-ൽ, അവൾ ടൊറോണ്ടോ ജനറൽ ഹോസ്പിറ്റലിൽ റെസിഡൻസി പൂർത്തിയാക്കുകയും അതുവഴി ശസ്ത്രക്രിയയിൽ റെസിഡൻസി പ്രോഗ്രാം പൂർത്തിയാക്കുന്ന രണ്ടാമത്തെ വനിതയായിത്തീരുകയും ചെയ്തു. 1945-ൽ, ഡേവിസ് സർജറിയിൽ സർട്ടിഫിക്കേഷൻ നേടിയതോടെ, 1947-ൽ കാനഡയിലെ റോയൽ കോളേജ് ഓഫ് സർജൻസിന്റെ ഫെല്ലോ ആയി. ജെസ്സി ഗ്രേ, ജീൻ ഡേവി, ജെറാൾഡിൻ മലോനി എന്നിവരോടൊപ്പം ഫെലോകളായി നാമകരണം ചെയ്യപ്പെട്ട ആദ്യത്തെ സ്ത്രീകളുടെ സംഘത്തിൽ മർജോറി ഡേവിസും ഉണ്ടായിരുന്നു.

 കരിയർ 
ഡേവിസ് 1945-ൽ വിമൻസ് കോളേജ് ഹോസ്പിറ്റലിലെ സ്റ്റാഫംഗമായി ചേർന്നു. അതിനുമുമ്പ്, ടൊറോണ്ടോ ജനറൽ ഹോസ്പിറ്റലിൽ ക്ലിനിക്കൽ ടീച്ചറായി രണ്ടു വർഷക്കാലം ജോലി ചെയ്തിരുന്നു. സർജറിയുടെ അസിസ്റ്റന്റ് മേധാവിയായുള്ള ഒരു കാലയളവിനു ശേഷം, 1965 മുതൽ 1976 വരെ വിമൻസ് കോളേജ് ഹോസ്പിറ്റലിൽ ശസ്ത്രക്രിയാ മേധാവിയുമായിരുന്നു.

 അവസാന കാലം 
1976 ജൂൺ 30-ന് വിമൻസ് കോളേജ് ഹോസ്പിറ്റലിൽ സർജറി വിഭാഗത്തിൻറെ മേധാവിയായി അവർ വിരമിച്ചു. ഡേവിസ് 2002 മെയ് 18 ശനിയാഴ്ച അന്തരിച്ചു.

 അവലംബം